
KÉTÉLTŰEK (AMPHIBIA) 


vez 


A kétéltűek változó testhőmérsékletű állatok, mert a testük hő- 
mérséklete a környezetükétől függ. Ennek egyrészt az az oka, hogy 
náluk még nem fejlődött ki a hőszabályozási központ, másrészt 
háromrekeszes szívük a szervezetüket kevert: artériás és vénás vér- 
rel látja el. Nincsen hőszigetelő berendezésük sem: például hiány- 
zik a bőr alatti zsírpárnájuk. Kettős életűek, mert lárváik külső 
bojtos kopoltyúikkal csakis a vízben oldott oxigént tudják hasz- 
nosítani. Életük első szakaszában ezért vízi életmódot folytatnak, 
és csak átalakulásuk után, amikor kopoltyúikat a tüdő váltja 
fel, mászhatnak ki a szárazföldre. Petéiket - a szalamandrák ese- 
tében a lárváikat - a vízbe rakják le. A szalamandrák tehát eleven 
lárvafialók. A varangyok hosszú, szalmaszál vékony petezsinór- 
jaiban két sorban, az ásóbékák ujjnyi vastag kocsonyás petefüzé- 
rében több sorban, a többi békafajunknál pedig kisebb-nagyobb 
fürt alakban (1., 2., 3.) helyezkednek el a vízben megtermékenyí- 
tett peték. A gőtéknél a nőstény a kloákájába szippantja fel a hím 
által kis csomókban lehelyezett csírasejteket, és belső megtermé- 
kenyítés után rakja rá a már osztódó petéket a vízinövények szárai- 
ra. A békáknál a kikelő lárvák, a békaporontyok (4., 5.) - vagy 
népiesen ebihalak - nagy, lapos evezős farokkal rendelkeznek (6., 
7., 8.). Ez aztán az átalakulás hónapjai során a két kopoltyúval 
együtt elcsökevényesedik, anyagai felhasználódnak előbb a hátsó, 
majd a mellső végtagpárok kifejlődésére (9., 10.). Az átalakult kis- 
békák - néha még parányi farokgumóval a kloákájuk felett (11) - 
szétugrálnak a partokon, és élik rovarritkító életüket, míg csak a 
deresre forduló őszi reggelek el nem tüntetik az ízeltlábúakat. A 
hideg évszak a kétéltűeket is telelésre - hibernációra - kényszeríti. 
Vizek iszapjába, lyukak mélyére ássák el magukat, és 6-8 "C-ra 
lehűlve dermedten, ún. torpor-állapotban vészelik át a fagyos téli 
hónapokat. 

1. Foltos szalamandra (Salamandra salamandra). Május legelején, 
langyos eső utáni napon csendben lépkedve a Soproni-hegység, a 
Börzsöny, a Mátra, a Bükk vagy akár a Zempléni-hegység bükkös 
szálerdeiben gyakran találkozhatunk ezzel a 18-22 cm hosszú, 
csillogó, lakkfekete alapon élénksárga foltokkal díszített farkos 
kétéltűnkkel, a középkori , aranycsináló" alkimisták kedvelt kísér- 
leti állatával. Közeledtünkre megdermed, kitart pár percig, aztán 
riszáló mozdulatokkal, lomha egykedvűséggel halad a közeli patak 
felé. Ha óvatosan követjük, megleshetjük, amint a vízbe sétál, s 
lejut az árral egy rejtett öbölig: ahol ni, már többen is vannak! 
Csupa köpcös, zömök törzsű nőstény. Most van a szaporodásuk 
ideje. Ha van türelmünk - és távcsövünk is -, végigcsodálhatjuk az 
eleven lárvák fialását. Mint 30 mm-es megelevenedett hajtűk, pré- 
selődnek ki sorra - akár negyvenen is - az anya kloákáján. Pár 
pillanatig mozdulatlanok, aztán vidám farokrázogatással elevez- 
nek a vízbe hullott és barnára aszott avarlevelek meg szikladarabok 
közé. Azok árnyékában lesik a szájuk elé sodródó férgeket, alsó- 
rendű rákocskákat meg parányi vízicsigákat. Így növekednek nyá- 
ron át 6 cm-esre, s közben lilásszürke fémes tarkázatuk sárga fol- 
tos feketére színeződik. Őszidőre - ha jól ment soruk - szüleik 
kicsinyített másaivá alakulnak. Ettől kezdve éveken át az árnyas, 
páradús erdők alján élik hallgatag életüket. 


2. Alpesi szalamandra (Salamandra atra). A jugoszláviai Kapela 
hegység vagy az Alpok romantikus völgyeiben bukkanhatunk erre 
a karcsúbb, 16 cm hosszú, folt nélküli fekete rokon fajra. Nősté- 
nye leggyakrabban csupán két újszülöttet hoz a világra. Mind a 
két szalamandrafaj bőre mirigyekben gazdag, amelynek mérge a 
szembe jutva kötőhártya-gyulladást okoz. Kézbevételük után 
ezért alaposan mossunk kezet! 


II. tábla 


1. Közönséges vagy pettyes gőte (Triturus vulgaris). Április elején, 
amikor az Alföldön és az alacsonyabb dombvidékeinken a fűz bar- 
kája sárgulni kezd, a turjáni rétek vadvizében, lassú folyású csa- 
tornáiban a pettyes gőte már nászruhát visel. Ilyenkor az alig 10 
cm hosszú hím gerince mentén kékes gyöngyházfényben csillogó, 
csipkés szélű taraj húzódik. Oldalait és narancssárga hasfelét ki- 
sebb-nagyobb barna pettyek-foltok tarkítják. Nőstényének nincs 
taraja, csupán egy alig kiemelkedő bőrszegély jelzi a gerincvonalát. 


2. Tarajos gőte (Triturus cristatus). Ugyanazokban a vadvizekben, 
amelyekben az előbbi rokona él, a 15-16 cm hosszú tarajos gő- 
tére is rátalálunk. A nászruhás hímek színpompásak: hátuk és ol- 
daluk sötét olajbarna, szétszórtan nagyobb feketés foltokkal. A 
hasi oldaluk mélysárga, mint a mocsári gólyahír virága, s ezt az 
alapszínt kisebb-nagyobb sötétbarna foltok tarkázzák. Gerincü- 
kön tekintélyes csipkés szélű taraj húzódik, melyet a faroktő felett 
mély befűződés szakít meg. Torkukat és arctájékukat finom fehér 
pontok mozaikozzák. A széles evezős farok oldalain fehéreskék, 
gyöngyházfényű szalag csillog. Termetesebb nőstényén taraj he- 
lyett csak egy sárgás hátvonal húzódik. Hasi oldala narancsvörös, 
nagy csokoládébarna foltokkal. A vizek fölmelegedtével a hím ud- 
varolni kezd. Taraja fölmerevedik, finoman hullámzó remegés fut 
rajta végig, és begörbülve odasimul a párja fejéhez, mintegy át- 
öleli, miközben farki végével simogatja, paskolva ingerli annak 
oldalát, Így tart a nászuk két hétig is. Két hét múlva - ha elég 
langyos az idő - kikelnek a bojtos, kopoltyús, fürge kis lárvák, és 
megkezdik csöndes, önálló életüket. Nyárutó lesz, mire átalakul- 
nak, de a vizet csak októberben hagyják el. Elhagyott egérlyukak- 
ban, kövek alatt keresnek a téli hónapokra biztos menedéket. 


III. tábla 


1. Alpesi gőte (Triturus alpestris). Ennek a tetszetős, ritka gőténk- 
nek már a neve is elárulja, hogy csak magasabb hegységeink: a 
Bakony, a Mátra, a Bükk és a Zempléni-hegység vizeiben talál- 
hatunk rá. Hossza mindössze 10-12 cm. Karcsúbb, nászruhás 
hímje oldalainak kékes alapszínét sötétbarna moharajzolat díszíti. 
Hasi oldala folt nélküli narancsvörös, és ez az élénk, tüzes szalag- 
csík már az első pillantásra megkülönbözteti az előbbi két gőténk- 
től. Taraja alacsony, ép szélű léc, melynek világos alapszínét 
a szabályos közökben ismétlődő sötétbarna foltok gyöngysorossá 
csinosítják. Valamivel nagyobb nősténye sötétebb tónusú. Május 
legelején kisebb, kristályvizű hegyi tavainkban, lápforrásainkban 
néha nagyobb számban is összeverődnek a nász idejére. Júliusban 
aztán elhagyják ezeket a friss vizű tavacskákat, forráskutakat, 
ahová a kirándulók is le szoktak telepedni. Ettől kezdve nyirkos 
avar alatt és mohapárnák rejtekeiben vadásznak apró lágy rova- 
rokra, gilisztákra és növendék csigákra. 


2. Kárpáti gőte (Triturus montandoni). A turista éppen úgy rá- 
bukkanhat a Tátra csendes, tiszta állóvizeiben, mint a Déli-Kár- 
pátok, a Páreng, a Retyezát rejtett forrásaiban. Kisebb az eddig 
említett gőtéinknél, mert hímje csupán 70-75 mm-re, nősténye 
meg 85 mm-re nő meg. Sárgásbarna törzsüket kétoldalt mélybar- 
na, cakkos szélű szalag díszíti. Hasuk világos, folt nélküli agyag- 
sárga. A hím kloáka-duzzanata és hátsó lábtalpa feketés. Nőstényé- 
nek kloáka-tája narancssárga. A hímek már március végén előbúj- 
nak, a nőstényekre csak egy hónap múlva találhatunk rá. A májusi 
nász után szétszélednek a vizek környékére, és sziklák, fatönkök, 
mohapárnák zugaiba húzódva élik vadászéletüket, míg csak a 
hegyvidékeken korán beköszöntő deres hajnalok telelésre nem 
kényszerítik őket. 

IV. tábla 


1. Bordás gőte (Pleurodeles waltl). Hazánkban csak kutatóintéze- 
tek és terraristák tartják ezt az erős testű, 25-30 cm-es nagyságot 
is elérő gőtefajt. Délnyugat-Spanyolország, Portugália és Marok- 
kó vízmedencéiben, mocsaraiban él. Sötét szürkés- vagy rőtesbar- 
na alapszínét a feketés foltok még sötétebbé teszik. Oldalain, a 
bordák vége felett, narancssárgás szemölcsök sorakoznak. Izmos 
evezőfarkával könnyedén mozog a vízben, de a szárazon annál ne- 
hézkesebb. Igen falánk. Kerüli a napfényes helyeket, inkább a ví- 
zinövények félhomályában húzódik meg. Fogságban is könnyen 
szaporodik. A nőstények a megtermékenyített petéket - néha 600- 
nál is többet - kocsonyás burokba zártan a növények víz alatti 
száraira rakják le. A kikelő lárvák apró vízi szervezetekkel - alsó- 
rendű rákokkal, szúnyoglárvákkal stb. - könnyen felnevelhetők. 


2. Barlangi vakgőte (Proteus anguinus). Ha a dalmát tengerparton 
nyaralók a dalmáciai vagy a hercegovinai karsztbarlangokba ki- 
rándulnak, könnyen megismerkedhetnek ezzel az érdekes, rejtett 
életet élő farkos kétéltűvel. Amikor a túravezető bevilágít a bar- 
langpatak sötéten örvénylő vizébe, ott láthatók a vízfenéken az 
ujjnyi vastag, 20-25 cm-es vakgőték. Ibolyáslilán vagy halvány 
rőtesen csillogó selymes bőrük tejfehér, csak bojtos kopoltyúik 
vérpirosak. Arcorruk tompán lekerekített. Szemük elcsökevénye- 
sedett, és bőr takarja, de hiszen nincs is szükségük rá a barlangok 
örökös homályában. Megnyúlt farkuk alul-felül ellaposodó, tipi- 
kus evezőfarok. Sötét környezetükben apró vízi szervezetekkel 
élnek. Egész lényük a homályba vesző barlangi környezethez mó- 
dosult. A nőstény 15 "C körüli vízben két 10-12 cm hosszú lár- 
vát hoz a világra. Melegebb vízben 70-75 petét is lerakhat, de 
ezekből is csak kevés lárva fejlődik ki. Akváriumi felnevelésük 
sok gonddal jár, de azért érdemes megpróbálkozni vele! 

V. tábla 


1. Vöröshasú unka (Bombina bombina). Kis termetű békánk, test- 
hossza mindössze 4-4,5 cm. Felül iszapszürke, sötétebb olajzöld 
foltokkal, alul kékesfekete finom fehér pontozással és kisebb-na- 
gyobb narancs- vagy míniumvörös tarkázattal. Akadnak sötét- 
zöld színváltozatai is. Háti oldalát tompa szemölcsök borítják. 
Szembogarának alakja: csúcsán álló háromszög. Csaknem egész 
Európában él. Hazánkban az Alföld és dombvidékeink tavaiban, 
mocsaraiban mindenfelé megtalálható. Az unkák a vízinövények 
között terpeszkednek, és , unk-unk" egytagú szavukat tavasszal 
mindenfelé hallhatjuk. Innét kapták a nevüket. Ha a vízparton 
megriasztjuk őket lábukat a fejük meg a hátuk fölé tartják, s úgy 
homorítanak, hogy hasi oldaluk , tüzes foltjai" riasztóan kivillan- 
nak (1/a). Így maradnak, amíg csak a vélt veszély el nem múlik. 
Valamikor a felfúvódott szarvasmarhával lenyelettek néhány 
unkát, amelynek erős bőrváladékától a marha böfögni kezdett, 
és néha meg is gyógyult. 


2. Sárgahasú vagy hegyi unka (Bombina variegata). Hasonló mé- 
retű, csak zömökebb, mint előbbi rokona. Háti oldalán szemölcsei 
élesebben tüskézettek. Hasi oldalán a kén- vagy citromsárga, tér- 
képszerű rajzolatot mély acélkék szigetek tarkázzák (2/a). Szem- 
bogara szív alakú. A Pireneusoktól a Délkeleti- Kárpátokig egész 
Közép-Európa a hazája. Nálunk legfőképpen magasabb hegyvidé- 
keink vizeiben él, legyen az csupán egy erdei út esőpocsolyája. 
Mindkét faj szorgalmas szúnyog- és rovarirtó. Bőrük méregmiri- 
gyeinek igen erős a váladéka, már az is náthát okozhat, ha egy un- 
kát orrunk közelébe emelünk. Ezért érintésük után alaposan mos- 
sunk kezet! Ez ajó tanács egyébként mindenkor megszívlelendő, 
ha kétéltűekkel vagy egyéb állatokkal foglalatoskodunk. 

VI. tábla 


1. Barna ásóbéka (Pelobates fuscus). Éjszakai, rejtett élete miatt 
kevesen ismerik ezt az 5-8 cm hosszú, zömök termetű békánkat. 
Drapp vagy szürkés hátoldalát világosabb vagy sötétebb barna, 
szigetszerű foltok tarkítják, és apró pipacspiros pettyek csinosítják. 
Szembogara függőleges, ovál alakú rés. Mindkét ivar a hátsó lá- 
bán, a sarok közelében féllencsényi szaru ásósarkantyút visel. Ez- 
zel - hátrafelé haladva - percek alatt beássa magát a homokba, 
mert csak ilyen laza talajú vidékeken fordul elő. A kirándulók 
leginkább estefelé, hazatérőben akadhatnak össze vele, vagy ápri- 
lis elején, a párzási időszakban a langyosodó vizű tavaknál. 
Ilyenkor a hímek , ko-ko-ko-ko" mély hangzású szava jól hallható 
a víz alól. Párzás közben a nőstényeket a lágyéktájon ölelik át. 
A nőstények a petéket csaknem fél méter hosszú, ujjnyi vastag, 
kocsonyás zsinórban, több sorban elrendeződve rakják le a vízi- 
növények közé. Lárváik nagyobbak valamennyi békánk ebihalai- 
nál, és három hónap alatt alakulnak át. Ekkor elhagyják a vizet; 
bár kis farokcsökevényük még jól kivehető, ez csakhamar felszí- 
vódik. Szétszéledve szüleik módján megkezdik éjszakai rovar- 
pusztító életüket, és ott ássák el magukat, ahol a szárító nap heve 
épp utoléri őket. 


2. Nádi varangy (Bufo calamita). Azok a turisták, akik a Keleti- 
tenger partjára vagy Csehországtól nyugatabbra kirándulnak, 
könnyen ráakadhatnak erre a viszonylag fürge állatra. Mérete 
megegyezik a mi zöld varangyunkéval: 5-7 cm hosszú. Olajbarna 
hátán élénksárga, fűszálvékony csík fut végig a gerince mentén. 
Bronzsárga szivárványhártyáját vízszintes fekvésű, ovális szemrés 
töri át. A hímnek nagyméretű hanghólyagja van. Rokonai közül 
ez a nyugati elterjedésű varangy tud a legfürgébben futni és ásni. 
Napközben várromok, falak üregeiben, kövek alatt, nádasszéli 
zsombékok zugaiban pihen, és csak estefelé jön elő. A vizet - mint 
általában a varangyok - csak párzáskor keresi fel. 

VII. tábla 


1. Zöld varangy (Bufo viridis). 6-8 cm-nél ritkán hosszabb. Hal- 
vány barnásszürke alapon sötétzöld foltokkal rajzolatos háti olda- 
lát még apró rozsdapiros szemölcsök is díszítik. Alsó oldala pisz- 
kosfehér, sötétebb szürkés márványozással. A hasonló korú hímek 
alig kisebbek az általában világosabb nőstényeknél. Nyugat- Eu- 
rópán kívül még Észak-Afrikában és Közép- Ázsiában is megta- 
lálható. Nálunk mindenütt közönséges, sokszor rábukkanhatunk 
a pincében, krumplisvermekben. Gyakran ráfogják, hogy meg- 
rágja a krumplit. Ez persze lehetetlen, hiszen a békák nem képesek 
rágni, pincebogarak meg házatlan csigák után mennek oda. A 
nappalokat egyébként valami kő- vagy farakás alatt, esetleg egér- 
lyukban, a bejárat közelében tölti. Táplálék után főképp éjjel jár, 
meg borongós, esőre hajló időben. Elkapja még a darazsakat is 
minden kellemetlen következmény nélkül. A vizet csak petelera- 
káskor - április végén, május elején - keresi fel, a kitavaszodástól 
függően. Ilyenkor a hímek kitartó pirregő füttye messzire elhal- 
latszik: a falusi tavaszi esték jellegzetes hangjai ezek. 


2. Közönséges vagy barna varangy (Bufo bufo). Egyik legtermete- 
sebb békánk, nőstényének hossza a 14 cm-t is elérheti. Különösen 
a déli példányai nagyok. Háti oldala az olajbarna különféle ár- 
nyalatában csillog. Hasi fele világosabb szürkéssárga, sötétebb 
foltokkal. Ragyogó szeme aranyló bronzbarna, szembogara víz- 
szintes ovál. A feje két oldalán, a lencsényi dobhártyák mögött 
papucstalp alakú pórusos nagy méregmirigyek helyezkednek el. 
Háta kisebb-nagyobb méregmirigyektől , varangyos". Hímje jóval 
kisebb. A barna varangy Európa és Közép-Ázsia egyik leghasz- 
nosabb békafaja, mert a fiatal egerektől, pockoktól kezdve minden 
káros futó-mozgó rovart-bogarat a gyomrába gyömöszöl. Ha túl 
nagy a falat, még két mellső , praclijával" is segít magán, mint 
valami kövér kisgyerek. 

VIII. tábla 


Zöld levelibéka (Hyla arborea). Mindenki ismeri ezt a csillogó 
borsózöld , időjósunkat". Alig 4,5 cm hosszú teste felül az üde 
lombzöld minden árnyalatát mutathatja aszerint, hogy sás, nád, 
fűzlevelek vagy akár a folyosónk alatti oleanderek lombozata kö- 
zött lesi-e a körülötte repülő, zümmögő rovarokat. Hasi oldalának 
szürkésfehér színét a háti zöldtől egy fehérrel szegett fekete vonal- 
csík választja el, amely az oldalakon a combok felett merész hur- 
kot vet. A hímek toroktája brekegés alatt cseresznyeszemnyi, rezo- 
náló hólyaggá fúvódik fel. Színüket viszonylag gyorsan meg tud- 
ják változtatni a környezet fény- meg színviszonyai szerint: a 
földi lyukakba telelésre lehúzódók például földbarnák lesznek. 
Mint minden hazai békánknak, ennek is a mellső végtagján 4, a 
hátulsón 5 ujja van, de a levelibékát az ujjak végén még tapadó- 
korongok is segítik a kúszásban. Ezek segítségével a fényes levél- 
lemezeken is kiválóan megtapad, sőt a sima üveglapon is fel tud 
kúszni. Napfényes időben úgy ülnek ki a vízparti növények leve- 
leire, ágaira, hogy a felettük levő lombok beárnyékolják őket, 
miközben minden pillanatot kihasználnak, hogy a közelükben 
mozgó szúnyogokat, pókokat és kellemetlenkedő legyeket elkap- 
hassák ragadós nyelvük villámgyors kilökésével. S ha kell, egy jól 
irányzott ugrással átvetik magukat a szomszédos ágra, s röptében 
fogják el a kiszemelt dongót. Jelenlétüket vidám, hangos, kereplő 
brekegésük már messziről elárulja. Régen az oktondi ember 
befogta, és, mint időjós rabot, uborkásüvegben sanyargatta, míg 
csak el nem pusztult a sok koplalástól. Ne bántsuk ezeket a 
kedves kis jószágokat: hasznos munkájukért megérdemlik védel- 
müket! 


IX. tábla 


1. Kecskebéka (Rana esculenta). Alig akad olyan falu, amelynek 
szélén ne lenne egy kis sással, náddal szegett tó. Ha más nem, hát 
a kubikgödrök esővízzel, hőiével teli kacsaúsztatója. Ha ilyen lan- 
gyos vizű, növényekkel benőtt tó partján május második felében, 
napnyugtakor megállunk, a békés csendben egyszer csak felharsan 
egy vartyogó brekegés, majd az , előénekes" dalára rázendít a kör- 
nyék összes kecskebékája. A jól ismert békaszerenád zsongítóan 
messzire száll a teli holdas éjszakán át. A kecskebékát aligha 
kell részletesebben bemutatnunk, bár gyakran összetévesztik a kö- 
vetkező rokon fajjal. Felül szép fűzöld, amelyet főképpen a ke- 
resztcsont tájékán lencsényi fekete foltok tarkítanak. Hátoldalát 
gyakran három világosabb sáv is díszítheti. Hasi oldala tejfehér. 
Citromsárgán futtatott combjai belül feketén márványozottak. Ha 
lábszárait merőlegesen visszahajlítjuk a teste hossztengelyére, a 
sarokízületek nem, vagy éppen csak érintik egymást. A hímek kar- 
csúbbak, s mint minden békafajnál, mellső lábukon a belső ujjuk 
duzzadt a párzási szorítógumók párnáitól. Dobhártyájuk nagy, 
kiváló hallásról tanúskodik. A hímek szájzuga mögül brekegéskor 
világos kékesszürke rezonáló hanghólyag türemlik elő. Közismert 
laboratóriumi kísérleti állat. Exportkereskedelmünk konyhai cé- 
lokra sokat szállít belőle a nyugati államokba. 


2. Kacagó vagy tavi béka (Rana ridibunda). Halastavak, rizsföl- 
dek, csendesebb lefolyású vizesárkok és csatornák vizeiben él ez a 
legnagyobb valódi vízi békánk. Törzsének hossza a 14 cm-t is el- 
érheti. Háta szürkés iszapszínű vagy olajzöld, sötétszürke, cakkos 
szélű foltokkal behintve. Lába hosszabb, mint a kecskebékáé. 
Hátsó lábujjai között hatalmas úszóhártyák feszülnek, ezekkel 
nagy lendülettel úszik. A nap nagy részét vízparton vagy a vízi- 
növények (vízitök, tündérrózsa) levelein lesben ülve tölti. Minden 
mozgó állatot elkap, amit csak legyűrhet falánkságában. Elfogja 
a sérült halivadékot, sőt még a fiatal apró emlősöket - vízicic- 
kányt, törpeegeret - is. 

X. tábla 


1. Hosszúlábú mocsári béka (Rana arvalis wolterstorffi). A három 
hazai barna , bajszos" békánk közül a legkisebb, testhossza 5-6,5 
cm. Testszínű vagy sárgásbarna hátoldalait csokoládébarna sza- 
lagrajz díszíti. Orrnyílásaitól a bronzos csillogása szemén és a 
dobhártyám át mélybarna , bajuszsáv" húzódik, akárcsak a követ- 
kező két rokon fajnál. Főképpen az alföldi mocsaras-turjános ré- 
teken él. Kora tavaszi násza idején a hímek kobaltkékre színeződ- 
nek. Kézbe véve kvakkogó hangot adnak. Párzás után visszabar- 
nulnak. Törzsalakja csak Hatvan környékéről ismeretes. 


2. Erdei béka (Rana dalmatina). Ez az avarlevél színű , bajszos" 
békánk 5-7 cm-re nő meg. Algáktól zöldesen bevont petecsomói 
már kora tavasszal ott ringanak a rejtett erdei tavacskák, vaditatók 
vízmedencéiben. Peterakás után az erdők és ártéri füzesek talaján 
szétszéledve rovarokra, férgekre vadászgatnak. Ha megkergetik, 
másfél méteres ugrásokkal tűnnek el a csalános, gazos sűrűk alatt. 


3. Gyepi béka (Rana temporaria). Nem sokan ismerik ezt a csinos, 
7-9 cm hosszú , bajszos" barna békánkat. Teste felül sárgás- 
rózsaszínű. Sárgásfehér hasi oldala szürkésbarnán márványozott. 
Arcorra szélesen lekerekített. Magashegy vidéki faj. Nálunk csak a 
Börzsönyből, a Bükkből és a Zempléni-hegységből ismeretes. 
Összes békafajunk közül a legkorábban keresi fel peterakásra a 
csendes erdei vizeket. Petefürtjeit sokszor ablaküveg vastagságú jég 
borítja a kora tavaszi hajnalokon. Nász végén előbb a nőstények 
szélednek szét a virágba borult szubalpin rétek meg a patakok 
gyepszegőinek gazosai közé. Háborgatáskor nagy ugrásokkal 
menekül, vagy meglapul, és a mimikrijében bízik. Mint a legtöbb 
békafaj, így a barna békáink is a körülöttük élő mozgó rovarokat, 
férgeket, bogarakat és kisebb csigákat tapadós nyelvük segítségé- 
vel - mint eleven légycsapóval - ejtik zsákmányul. 

XI. tábla 


HÜLLŐK (REPTILIA) 


A hüllők is változó testhőmérsékletű gerinces állatok: azaz kör- 
nyezetük hőmérsékletével együtt hűl a testüké is. Megjelenési for- 
májuk változatos; gondoljunk csak a teknősökre, a gyíkokra és a 
kígyókra. Testüket szarupikkelyek és pajzsok borítják, sőt a pán- 
célos hüllőknél még a szarulemezek alatt ún. bőrcsontok alkotta 
, páncélinget" is találunk. Bár bőrükben alig akadnak mirigyek, a 
gyíkoknál előfordulnak ún. combmirigyek. Pikkelyzetük megvédi 
őket a kiszáradástól, ezért sok fajuk a száraz kő- és homoksivata- 
gokat is meghódította. Egyesek közülük másodlagosan vízi élet- 
módra tértek át, például a mocsári és tengeri teknősök, krokodilok 
és jó néhány kígyófaj. Bőrük elszarusodott felhámrétegét részle- 
tekben vagy egészben egyszerre levedlik: ez az ún. , kígyóing". 

A teknősök rendjéből egyetlen faj él nálunk: a mocsári teknős. 
Meszes héjú tojásait maga ásta homokgödörbe rakja le, betemeti, s 
a nyár melegére bízza. (1) 

Legtöbb fajunk a pikkelyes hüllők rendjéből való. Gyíkjaink 
- melyek közül a lábatlan és a hegyi vagy fialló gyík eleven utó- 
dokat hoz a világra - meszes héjú tojásokkal szaporodnak. 

A kígyók közül hazánk területén csupán hét faj fordul elő. Kettő 
közülük a legtökéletesebb méregberendezésű, ún. csöves méregfogú 
viperákhoz (2), a többi öt faj a siklófélékhez tartozik. A viperák és 
a rézsikló elevenszülők, vagyis , viviparák". A többiek fehér, me- 
szes héjú tojásokkal szaporodnak, de a kikelő utódaikról tovább 
már nem gondoskodnak. Azok születésük után rögtön megvedle- 
nek, és önálló életet élnek, míg a hűvös őszi reggelek bent nem ma- 
rasztalják őket a fagyszint alatti lyukakban, sziklarepedések mé- 
lyén. Ott lent töltik mélyen lehűlt, ún. torpor-állapotban a téli hó- 
napokat, vagyis hibernálnak. A nagy nyári melegek alatt a legtöbb 
hüllő nyári pihenési ciklust tart, mert a 37" C feletti hőséget nem bír- 
ják elviselni. Ez náluk az aestivatio, vagyis a , nyári álom" időszaka. 

XII. tábla 


1. Mocsári teknős (Emys orbicularis). Egyetlen őshonos páncélos 
hüllőnk. Elterjedése Közép-Európától Észak-Afrikáig és Kis- 
ázsián át az Aral-tóig tart. Hazánkban leginkább a sík vidéki ta- 
vak, mocsarak, csendes folyású patakok vizeiben él, de találkoz- 
hatunk vele a Duna és a Tisza zavartalanabb szakaszainál is. A 
Balatont és a Velencei-tavat tápláló, sással szegélyezett patakok, 
sédek vizében is otthonos. Haspáncélját mérve ritkán nő 20-22 
cm-nél nagyobbra. Vaskos fejét, nyakát és végtagjait szarupajzsok 
meg bibircses pikkelyek borítják. Ujjain erős karmokat visel. Sö- 
tét alapszínét általában különböző méretű és számú kukoricasárga 
pont, petty és csíkocska díszíti, sokszor - főképpen a nőstényeken 
- legyezős elrendeződésben. A hímet homorú haspáncéljáról és 
hosszabb, izmosabb farkáról lehet az ivarérettség elérésétől, vagy- 
is 8-10 éves korától felismerni. A nőstények haspáncélja lapos, 
sőt a szélein inkább felhajló és szalmasárga foltos. A szárazföldön 
esetlenül mozog, de ha víztől távolabb lepjük meg, elég ügyesen 
iparkodik biztonságos életelemébe. Jól úszik. Hallása, szeme éles: 
közeledésünket már 6-10 m-ről észreveszi, és nesztelenül a víz 
alá merül. Ragadozó létére mindent elfogyaszt, amit elér és elfog- 
hat: békát, gőtét s ezek lárváit, kagylót, vízicsigát és a szitakötő- 
lárvákat. Felfalja a vízbe fúlt dögöt is, ezzel nagy hasznára van 
a tógazdaságnak. Tojásaiból kicsinyei a nyári időjárástól függően 
augusztus végén, szeptember elején kelnek ki. A forintosnyi ked- 
ves kis jószágok a vízhez sietnek, és mohón megkezdik ragadozó 
életüket. Ősszel tavak iszapjába ássák el magukat, s így telelnek 
át kővé dermedve tavaszig. 


2. Vörösfülű ékszerteknős (Pseudemys scripta elegans). Hasonló 
ragadozó életet élő vízi teknős. Az Amerikai Egyesült Államok 
délkeleti államaiból legtöbbször állatkereskedők révén kerülnek 
át hozzánk. Kis hallal, békával és vízicsigákkal szépen felnevel- 
hetők. 

XIII. tábla 


1. Görögteknős (Testudo hermanni; 1, 1/a). Azok a nyaralók, akik 
szabadságukat a dalmát tengerparton vagy a Balkán félsziget va- 
lamelyik országában töltik, nemcsak kirándulásaikon, hanem már 
az országutakon, autóvezetés közben is találkozhatnak ezzel a 
szárazföldi teknősfajjal. Bukósisakszerűen domború hátpáncélját 
szalmasárga szarupajzsok borítják. Minden egyes pajzs fele mély 
sötétbarnával árnyékolt, s ettől a mintázattól igen tetszetőssé vá- 
lik. Mindkét ivar farki végén tompa szarukarmot visel. A hím 
haspajzsa kissé homorú. Leginkább füves-bokros völgyoldalakon, 
laza ligeterdőkben vagy gyümölcsösökben tartózkodik, mert táp- 
láléka főleg növényekből és gyümölcsökből áll. Elfogyasztja azon- 
ban a leveleken lapuló lágy rovarokat, kisebb csigákat is. A fog- 
ságban nevelt példányokat salátafélékkel, friss lucernával, sárga- 
répa-, paradicsom-, és gyümölcsszeletekkel kell változatosan tar- 
tani. Legalább hetenként egyszer meg kell őket kínálni apróra 
vagdalt színhússal, túróval vagy sajtmorzsával, hogy az állati 
fehérjék iránti igényüket is kielégíthessék. Különösen fontos ez a 
szaporodási időszakban. Ha párban tartjuk őket, a nőstény június 
táján a laza homokos talajba, avar alá 6-12 dió nagyságú, meszes 
héjú, fehér tojást rak le. 28 "C-on termosztátban tartott tojásukból 
már két, két és fél hónap múlva kikelnek a fél diónyi kis görög- 
teknősök. Tartásuk, gondozásuk megegyezik a felnőtt példányo- 
kéval. 


2. Mórteknős (Testudo graeca ibera). Előbbi rokonával együtt kö- 
zös élőhelyen él ez a hozzá hasonló szárazföldi teknős. Farok- 
pajzsa egységes, nem osztja ketté függőleges barázda, mint a gö- 
rögteknősét. Combjainak hátsó oldalán egy-egy erős szarukúp he- 
lyezkedik el (2). Elterjedési köre délen túlnyúlik a görögteknősén, 
és kiterjed Észak-Afrikára meg Kisázsiára is. Életmódja ugyan- 
olyan, mint görög rokonáé. 


XIV. tábla 


Európai lábatlangyík (Anguis fragilis). Kevesen ismerik ezt a 
szép vörösréz-csillogású lábatlan hüllőnket. A legtöbben kígyónak 
vélik. Könnyen letörő farki vége rövid kúp alakban regenerálódik, 
ezért ráadásul viperának nézik, és különösen ha iskolás fiúk lá- 
nyokkal kirándulnak, , hősnek" tüntetve fel magukat, agyonverik 
- pedig csak egy ártalmatlan, félénk és igen hasznos, végtag nélküli 
gyíkot pusztítottak el. Erre az utóbbi bélyegére utal a magyar neve. 
Öreg példányai meghaladhatják a 45-50 cm-t is. Hátoldaluk a 
vörösréz különböző árnyalatában ragyog. Oldaluk sötét geszte- 
nye- vagy csokoládébarna, hasuk mély kékesfekete. A vénebb hí- 
mek hátát még nefelejcskék pettyek, foltok is tarkítják. A szem- 
héjuk szabad, így pislogni is tudnak, nem úgy, mint a zárt szemű 
ásógyíkok és a kígyók. Apró fogaik csak a zsákmány megragadá- 
sára szolgálnak. Széles, lapos nyelvük elöl enyhén kimetszett, 
ezért kétágú. Dél-Skandináviától egész Európában előfordul, sőt, 
elterjedési köre átnyúlik Észak-Afrikába és keleten a Kaspi-tóig. 

Hazánk erdős dombvidékeinek bokros fiatalosait jobban ked- 
veli, mint alföldi erdeinket. Eső utáni verőfényben szívesen nap- 
fürdőzik az avaron, a vágások keskeny vadváltóin. Egyébként az 
avarlomb alatt, elhagyott földi lyukakban, repedésekben tartóz- 
kodik. Földigilisztákból, házatlan csigákból és puha férgekből 
adódó tápláléka után a kígyókénál merevebb, nagyobb ívű test- 
kanyarulatokkal kúszik. Innét a népies , kuszma" elnevezése. 
Májusi párzása után két és fél hónapra elevenen hozza világra 
hártyafinom magzatburkokban selyemfényű utódait. Ezek száma 
8-12 is lehet. Alighogy megszülettek, szétkúsznak, és máris önálló 
életet élnek. Közülük sok áldozatul esik a velük közös élőhelyen 
vadászgató rézsiklónak meg a ragadozó madaraknak. Ezért a 
fiatal állatok rejtetten és óvatosan élnek, s így nagyon ritkán kerül- 
nek az ember szeme elé. 

XV. tábla 


Páncélos seltopuzik (Ophisaurus apodus). A balkáni államokban 
és Kisázsiában egészen Pakisztánig megtalálható ez az 1,2 m-re is 
megnövő lábatlan páncélos gyík. Kifejlett példányai a bronzos 
barnásvörös különféle színárnyalataiban ragyognak. Az újszülöt- 
tek szürkések, és csak hároméves korukra válnak rőt színűvé. 
Törzse két oldalán jellegzetes, mély, hasítékszerű befűződés fut egé- 
szen a kloákáig. Leginkább a tüskés bozótokkal tarkított füves 
völgyek a tanyahelyei. A mediterrán jellegű éghajlatot kedveli, 
ezért csak ott érzi jól magát, ahol a napos fekvésű oldalakon a ta- 
laj isjól fölmelegszik. Az ilyen helyeken aztán a nap tüzétől olyan 
éberré és élénkké válik, hogy még a szakavatott, gyakorlott gyűjtő 
is alig tud egyet-egyet befogni közülük. Hanem korán reggel vagy 
eső utáni időben, amikor elgémberedett testüket melengetik a fel- 
kelő napsugarakban, könnyű zsákmányává válhatnak az embernek 
és a ragadozó állatoknak egyaránt. Védekezni csak bűzmirigyük- 
kel tudnak, akár a vízisiklók. Veszélytelen, hasznos hüllők. Az 
egértől kezdve a csigákon át mindenféle férget és kártékony rovart 
megesznek. Kártételük legfeljebb annyi, hogy, ha véletlenül rá- 
akadnak egy-egy földön fészkelő madárotthonra, hát megvámol- 
ják. Kiváló terráriumi állatok, mert nagyon könnyen tarthatók 
fogságban; csakhamar megszelídülnek, nem harapósak, s a be- 
nyújtott táplálékot szívesen elfogadják. Változatos eleségen tartva 
hosszú éveken át elélnek csöndes fogságukban. 

A hímek áprilisban hevesen udvarolnak. Párzás után, május vé- 
gén a nőstény 8-10 meszes héjú, fehér tojást rak le az avar alá. 
A kikelt újszülöttekkel - mint általában a hüllők - már nem törő- 
dik. 


XVI. tábla 


1. Fürge gyik (Lacerta agilis). Legközönségesebb gyíkunk, sík és 
dombvidékeinken egyaránt előfordul. Épp e széles és változatos 
elterjedése miatt igen sok méret- és színrajzolatbeli változata isme- 
retes. Testmérete 17 és 25 cm között ingadozik. Az alföldiek ki- 
sebbek, karcsúbbak, míg a hegyvidékiek nagyobbak és erőtelje- 
sebbek. Szürkésdrapp hátszalagját és két oldalát sötétebb szem- 
foltsor ékesíti. A hím oldala és hasalja élénkzöldes, a nőstényeké 
világossárgás. 


2. Vöröshátú fürge gyík (Lacerta agilis varietas rubra). A törzs- 
alak egyik színváltozata ez, amely nyirkos réteken él. Egész hát- 
oldalát harsogó rozsdavörös szalag élénkíti. 

A fürge gyík felépítése zömök, különösen erőteljesek a hegyvi- 
dékiek. Feje rövid, vaskos orra tompa. Elterjedési területe Euró- 
pából átnyúlik egészen Nyugat-Szibériáig. Hazánkban kedvelt 
tartózkodási helyei a rétek, legelők, gazos útszélek meg a gyepes 
töltésoldalak. Kerüli a zárt erdőségeket. Verőfényes időben szin- 
te egész nap ott vadászik a fű között, s elkap minden elnyelhető, 
mozgó rovart, tücsköt, sáskát és a kisebb lepkéket is. Vadászatai 
közben ő magára is sok ellenség leselkedik, mert a ragadozó em- 
lősök és madarak, sőt a kígyók is - elsősorban a viperák és a réz- 
siklók - sokat elfognak belőlük. Búvóhelye földbe ásott lyuk, de 
meghúzódik egy alkalmas kő vagy farönk alatt is. Március végén, 
amikor megszűnnek a talaj menti fagyok, és a réti virágok egyre 
több rovart csalogatnak ki, a fürge gyík is előbújik teleléséből. 
Párzása májusra esik. Ilyenkor a hímek tátott szájjal kergetik egy- 
mást, mint a fogócskázó gyerekek. De náluk a nőstényért vívott 
harc komolyra fordul, s megesik, hogy egyik-másik párbajhős 
farki vége letörik. A csonkult faroktő pár év alatt újra kinő. Érde- 
kes, hogy akadnak két, három, sőt több villás ágban regenerálódó 
farkú gyíkok is. 

Zöld gyik (Lacerta viridis). Májusban, az erdőszélen lepihenő 
kiránduló mellett gyakran megzörren az avar: villogó szemű, ne- 
felejcskék torkú zöld gyíkok kergetőznek. Ők a legnagyobb és leg- 
ragyogóbb hazai gyíkjaink, testhosszuk a 40 cm-t is meghaladhat- 
ja. A hím háti oldala élénk sárgászöld, melyet gyakran apró fe- 
kete pontocskák díszítenek, mintha gyöngyszemekből varrták vol- 
na ki. Torka tája világoskék, a nőstényé csak nászidőre ilyen, 
egyébként lilás gyöngyházfényben csillog. Hasi oldaluk egyszínű, 
fénylő citromsárga. Farkuk kétszer olyan hosszú, mint izmos tör- 
zsük, s ettől karcsúaknak tűnnek. A nőstény hátát gyakran fekete, 
rőtbarna és csontfehér foltberakások csíkozzák. Az újszülöttek vi- 
lágosbarnák, és csak harmadéves korukra színeződnek zöldesre. 

Elterjedési területe Dél- és Közép- Európán át lenyúlik a Balkán 
félszigeten keresztül egészen Kréta szigetére. Hazánkban minde- 
nütt előfordul. Különösen kedveli a napsütötte erdőszélek, füves 
erdei tisztások, gátak és szőlődombok gazos területeit. Előszere- 
tettel napozik köveken, napfényes cserjék közelében, ahol a na- 
gyobb rovarokat, lepkéket is elkapja. Egy-egy kiadósabb szöcske- 
zsákmányát a talajhoz, kőhöz ütögeti, és úgy nyeli el, egyet-egyet 
vonva rajta. Aztán nyelvével takarosan lenyalogatja a szája szélét, 
és a kövekhez simítva meg is törülközik. Harmatcseppekből, levél- 
tövek kelyhében összegyűlt esővízből szívesen iszik a nyári meleg- 
ben. Násza május végére esik. A hímek kemény harcot vívnak egy- 
egy nőstényért. Párzás alatt nőstényét a szájával - mintegy csókol- 
va - rögzíti. Öt hét múlva a nőstény 8-10 babszemnyi, rugalmas 
fehér héjú tojást rak le a laza talajba, az avar alá. A kicsinyek 
mintha éreznék, hogy sok veszély fenyegeti őket, kikelés után szét- 
szélednek a fonnyadó színeivel egyre jobban rejtő avarfű közé. 

1. Fali gyík (Lacerta muralis). Városi gyíknak is nevezhetnénk, hi- 
szen itt él közöttünk, még a fővárosban is. Nem egy budai ház fa- 
lán felkúszik, és bejuthat a lakásokba is. Igen finom, karcsú felépí- 
tésű állat. Hossza 16-18 cm, s ennek kétharmada a nagyon vé- 
kony farokra esik. Teste felül barna és világosdrapp pöttyökből 
álló pepita mintát mutat, mely a fénytöréstől sokszor fémzöldes 
csillogású. Oldalait kávébarna szalagok szegélyezik. A nőstény ha- 
si oldala gyöngyházfényű kékesfehér, míg a hímé élénk téglavörös. 
Nyakán körben nagyobb pikkelyekből álló, csipkés szélű nyakörv 
emelkedik a vállak elé. Az egész gyíkcsalád innét kapta a , nyak- 
örvös gyíkok" elnevezést. Oldalát alul végig halvány kobaltkék 
foltsor mozaikberakása ékesíti. 

Tipikus mediterrán gyíkfaj. Közép- Európában- s így nálunk is 
- szétszórtan fordul elő. Alfajai szép számmal élnek a Földközi- 
tenger partvidékén és a szigeteken, hazánkban főleg a repedezett 
mészkősziklás hegyoldalakat kedveli. Amikor kora tavasszal a vö- 
rös-fekete tarka verőkeltő bodobács poloskarajai megjelennek a 
fák napos kérgén, a fali gyík is előbújik, és a köveken, kőkerítése- 
ken meg várromfalakon napozik. 


2. Homoki gyik (Lacerta taurica). 16-17 cm hosszú, tarka, szín- 
pompás gyíkocska. Gerince fölött fűzöld, fogazott szélű szalag hú- 
zódik, melyet két oldalról fahéjbarna sávok szegélyeznek. Nősté- 
nyének hasa kékes vagy halvány lilásfehér, a hímeké mély narancs- 
sárga. Oldalukon élénk kék pontsor fut hátra. Délkelet-Európa 
homokpusztáin él, nálunk is a laza, homokos talajú vidékek leg- 
elragadóbb gyíkja. A naptól átforrósodó homokba vájt lyukaiba 
oly fürgén tűnik el gyors farokrázás közben, hogy csöppet sem 
könnyű megfogni. 4—5 tojáskáját is a homokba rejti, és a nap me- 
legére bízza. Élettere a természetátalakítások miatt egyre zsugoro- 
dik. 

Hegyi vagy fialló gyík (Lacerta vivipara). Erről a 15-18 cm-es, 
karcsú gyíkunkról sokáig azt hitték, hogy csak a magasabb hegy- 
vidék lakója. 1920 után azonban egyre több alföldi és sík vidéki 
tájunkon fedezték fel szigetszerűen, mint jégkorszaki maradványt, 
reliktumfajt. Így Bátorliget, Ócsa, Babádpuszta, Dabas-Gyón, 
Pótharaszt majd a Hanság turjános tőzegmoha lápjairól, később 
pedig a Tiszahátról is előkerült. Mindig a vizenyős, tőzeg- 
lápos erdei tisztásokat, turjáni réteket kedveli nálunk. Olajbarna 
alapszínét két oldalán sötét dióbarna sáv díszíti, háta közepén 
vékony feketés csík húzódik. A nőstény hasi oldala gyöngyház- 
szürke vagy halványsárga, fekete pontokkal behintve. A hím 
hátoldala hamvasbarna, gerinc menti sávja szakadozott. Hasa 
narancs- vagy mustársárga fekete foltokkal. Különösen magas- 
hegyi, tátrai alakjai között fekete színvariációs példányok is 
akadnak. 

Eurázsiai elterjedése is szigetszerű. Szívesen napozik sziklán 
vagy tőzegmohán, s ha üldözik, átszalad a közeli víztócsán. Ilyen- 
kor eltűnik a víz alatt, és egy szempillantás múlva a túloldalon va- 
lamely sziklarepedésben, földi lyukban keres biztos menedéket. 
Tápláléka mindenféle kisebb bogár, rovar, kérész és apró féreg. 
Elevenszülő, vagyis utódait teljesen kifejlődve augusztus folyamán 
hozza a világra, sokszor 8-10-et is. Az újszülöttek kedves, bronz- 
fekete kis jószágok, később aztán kiszürkülnek. Minden apró - 
az emberi szemnek alig látható - rovart, mohaállatkát elfognak, s 
ahogy növekszenek, úgy nő az étvágyuk is. Ők maguk, minthogy 
legtöbbször a parlagi és a keresztes viperával közösen egy biotóp- 
ban élnek, azoknak válnak a zsákmányává. Legnagyobb ellensé- 
gük azonban mégiscsak az ember, aki saját hasznos céljai érdeké- 
ben a lápos, turjános rétek lecsapolásával megszünteti az élő- 
helyüket. 

Pannon vagy magyar gyík (Ablepharus kitaibelii fitzingeri). 
Mertens herpetológus, az állat leírója Kitaibel Pálról, a neves ma- 
gyar orvos-botanikusról nevezte el ezt a legkisebb és legfinomabb 
felépítésű gyíkocskánkat. Hossza mindössze 9-II cm. Notesz- 
ceruza vastagságú teste bronzosan fénylő barna színű. Szemétől két 
oldalán át sötét csokoládébarna sujtás húzódik. Alsó oldala világo- 
sabb kékesszürke. A hím ennél a fajnál is erősebb, mint a nőstény. 
Hengeres teste fokozatosan megy át a hasonló hosszú farokba. 
Viszonylag megnyúlt törzsén az igen gyenge mellső és hátsó vég- 
tagpár távol esik egymástól, ezért mozgása közben lábacskáit a 
testéhez szorítja, és kígyózó tekergéssel menekül a mohapárna alá, 
sziklarésbe. Az ásógyíkok családjába tartozik, szemhéjai lenőttek, 
ezért nem tud pislogni, akárcsak a kígyók. 

Földrajzi elterjedése a törzsalakéval együtt messze átnyúlik Kis- 
ázsiába. A mi magyar alfajunk a Garam alsó szakaszától követi a 
Duna folyását, majd lehúzódik az Égei-tengerig. A Balkán félszi- 
get több pontján is előfordul. Hazai elterjedése is összefüggéstelen, 
szigetszerű: közel félszáz tájegységünkről ismeretes. Legjobban 
felkutatott a fővárosunk környéke. Ez egyben veszélyt is jelent 
pannon gyíkunkra, mert a nyugati terraristák körében nagyon ke- 
resett állat. Számuk az utóbbi évtizedek alatt sajnálatosan megfo- 
gyatkozott. A mészkőhegyek napos, repedéses, gyér füves lejtőit 
kedveli a legjobban. Érdekes, hogy az Alföldön, Kecskemét kör- 
nyéki homokpusztákról is előkerült. Bár nincs kizárva, hogy ez az 
eltérő ökológiai előfordulása csupán betelepítés eredménye. 

Ragyogó, napfényes időben csillogó, eleven ékszerként sütké- 
reznek a zuzmós, mohás sziklák között, és apró rovarokra lesnek. 
Hűvös vagy borongós időben a kövek alatt, mohapárnák zugaiban 
olyan megdermedve lapulnak, mint telelésük idején. 

1. Haragos sikló (Coluber jugularis caspius). Legerősebb és leg- 
termetesebb siklónk, hiszen testhossza a 2 m-t is meghaladhatja. 
Ilyen hatalmas példányok azonban már igen ritkák. Felső oldala 
fénylő dióbarna, és minden egyes pikkelyén világosabb folt helyez- 
kedik el, szabályos sorokba rendeződve. Ettől, különösen az elvé- 
konyodó faroktája, csíkozottá válik. Feje élénk mogyorósárga, és 
a fejtetőt borító 9 nagy pajzsát mohaszerű rajzolat díszíti. Kuko- 
ricasárga szeme nagy és élénk. Hasi oldala krómsárga, melyet az 
egyes haspajzsok lilás szegése még élénkít. 

Hazánkban a budai hegyekből és a Villányi-hegységből ismer- 
jük. Tőlünk délre a Balkán félsziget, Kisázsia, Irak, Irán és a 
Kaspi-tó környéke a tenyészterülete. Főképpen a mészkőhegyek 
bokros-füves, lyukakban és repedésekben gazdag, napsütötte olda- 
lai a klasszikus élőhelyei. Csak a meleg május csalja elő teleléséből. 
Ilyenkor búvóhelye közelében kifekszik egy napos kőlapra, vagy 
a fű között nyúlik el laza tekercsben, de sütkérezés közben is ébe- 
ren figyel minden mozgásra. Kirándulók közeledésekor mint ele- 
ven rugó löki el magát, és a tüskés bokrok sűrűjében rejlő szikla- 
résbe menekül. Ha sziklafalak között sarokba szorítják, bátran 
védekezik: harapást harapás után osztogat ügyetlen háborgatójá- 
nak. Tűhegyes fogsora alaposan felsérti a kézfejet, de ez nem 
veszélyes, hiszen nincs méregberendezése. Egérből 5-6 példányt 
is elfog egy evésre. De elkapja az erős zöld gyíkot is, és megdézs- 
málja a földön, alacsony cserjén rakott madárfészket is. Kevés 
ellensége van, ritkán a kígyászölyv és leggyakrabban az ember 
pusztítja oktalanul. 


2. Balkáni haragos sikló (Coluber gemonensis). Jugoszláviában 
és attól délkeletre, a Közép- Balkánon él. Kisebb az előző alfajnál, 
alig éri el az 1,5 m-t. Olajzöldes pikkelyzete a fekete-fehér folt- 
csöppektől szinte kendermagos benyomást kelt. Alfajai a Föld- 


közi-tenger szigetein fordulnak elő. 

Rézsikló (Coronella austriaca). Sokan a keresztes viperával té- 
vesztik össze. Hossza ugyan hasonló, mert kifejlett példányai 70- 
75 cm-esek. Nősténye szürkésdrapp, hasi oldala fényes, kéklő acél- 
szürke. A hím vörhenyesen fénylő rézbarna, haspajzsai rőtessár- 
gák. Mind a két ivar tarkóját kávébarna rajzolat díszíti, mely 
gyakran a régi osztrák címer kétfejű sasának stilizált rajzolatára 
hasonlít - innen ered latin elnevezése is. Hátán végig két sorban 
váltakozó barna foltokat találunk. Ezek a foltok néha csíkokká 
folynak össze, vagy létraszerű rajzolatot mutathatnak. Szemboga- 
ra kerek, nem hasított, mint a viperáké. Mind színrajzolata, mind 
elevenszülő volta miatt gyakran viperának tartják, és oktalanul 
agyonverik. 

Az Atlanti-óceántól a Kaspi-tóig fordul elő. Leginkább az erdős 
dombvidék lakója, mert alföldi erdeinkben jóval ritkábban kerül 
szem elé. Szívesen sütkérezik az erdei tisztások avarán, útszéleken, 
bokros vágásokat átszelő vadváltókon. Leginkább a vele egy élő- 
helyen tenyésző gyíkokra vadászik, de elfogja a fiatal pockot, 
egeret is. Zsákmányát előbb testgyűrűivel megfojtja, s csak aztán 
nyeli el egészben. Fiataljai az évi kis gyíkokon, sáskaféléken nőnek 
fel. Nászideje májusra esik, és a nyári időjárástól függően, mint- 
egy száz nap múlva, augusztusban hozza világra 10-12 kicsinyét. 
Ezek rajzolata különösen élénk csokoládébarna. Hasi oldaluk 
mindig lilás-rózsaszínű. Születésük után azonnal szétkúsznak a 
környező cserjék, sziklafüves bokrosok közé. Befogáskor élénk, 
harapós jószágok. Apró, tűhegyes fogacskáikkal hamar fölvérzik 
a kéz bőrét, de az ilyen siklóharapások nem veszélyesek. Kézmo- 
sás után a parányi pontvérzések csakhamar beszáradnak, és simán 
gyógyulnak. Fogságban tartva pár nap után leszoknak harapós 
félénkségükről, és a benyújtott gyíkokat mohón elfogadják. 

1. Erdei sikló (Elaphe longissima). Nem mindenki tudja, hogy 
gyógyszertáraink kapuja fölött ennek a karcsú és hosszú siklónak 
a stilizált mása tekeredik a kehely fölé. Az ógörög Aszklépiosznak, 
az orvostudományok istenének a jelvénye és szimbóluma volt a 
bot köré csavarodó kígyó. Így maradt fenn a mai napig is az emb- 
lémákon a jogar körül ágaskodó , Aesculap-kígyó". 

Hossza a kivételesen öreg példányoknál a 150-180 cm-t is meg- 
haladhatja. Hátoldala csillogó olajbarna, s ezt apró fehér, x alakú 
vagy macskaköröm-rajzolatok díszítik. Hasi oldala vaj- vagy krém- 
sárga, A tojásokból kikelt újszülöttek tarkójuk két oldalán élén- 
kebb sárga foltot viselnek, hátukat öt sorban váltakozva elhelyez- 
kedő barnászöld foltok tarkázzák. Ezért sokan fiatal kockás 
siklónak vélik. Második életévükre azonban már az öregekhez 
válnak hasonlókká. 


2. Szürke erdei sikló (Elaphe longissima var. subgrisea). Az előb- 
binek szép színvariációs alakja. Míg az előző törzsalak minden 
dombvidéki erdőnkben előfordul, ez a szürke változat főleg a 
Zempléni-hegységben gyakori. Elterjedése Közép- és Dél-Európa 
nyugati partvidékétől egészen a Kaspi-tóig tart. Inkább a lomb- 
erdőkkel borított dombvidékek lakója. Melegkedvelő, ezért csak 
májusban jön elő, és borongós, hűvös napokon a rejtekhelyén, föl- 
di lyukakban marad elbújva. A melengető napfényben órákon át 
csigavonalban összetekeredve fekszik a fűben vagy alkalmas fa- 
tönkön, de ha meglepjük, szempillantás alatt , legombolyodik", és 
eltűnik a lombozat sűrűje alatt. Násza is késő júniusra tolódik. 
10-12 tojását az avar alá rejti, és a nyár dajkáló melegére bízza. 
Tápláléka mindenféle káros apró emlős, de mint kiváló fakúszó, 
lomblakó sikló, a madárfészkeket is kifosztja. A rágcsálók irtásá- 
val azonban sokkal több hasznot hajt, így megérdemli védelmün- 
ket. 

1. Vízisikló (Natrix natrix). A legközönségesebb siklónk. Test- 
hossza 80-100 cm, de akadnak 1,5 m-es öreg egyedei is a hábor- 
gatástól mentes mocsarakban, tóságok szélén, mert legfőképpen 
békákkal él. Színe a kékes- vagy zöldesszürkének különféle árnya- 
lata, melyet gyakran 3-6 fekete foltsor díszíthet. Haspajzsai feke- 
tésszürkék, szélüket különböző méretű csontfehér foltok szegik be 
a zongora-billentyűsorra emlékeztetően. A nőstények tarkójá- 
nak két oldalán halványabb, a hímeknél élénkebb citrom- vagy 
narancssárga, félhold alakú, feketével keretezett, jellegzetes fülfol- 
tok láthatók. Ezekről a tarkófoltokról a vízisikló már messziről 
felismerhető. Akadnak teljesen fekete színváltozatai is. 


2. Kétcsíkos vízisikló (Natrix natrix persa). A törzsalaknak ez az 
alfaja nálunk is gyakori. Iszapszürke alapszínén, a hát két oldalán 
egy-egy ezüstfehér csík húzódik végig. Perzsiában, Irak, Irán terü- 
letén mindenütt előfordul: innen írták le. Nálunk leggyakrabban 
az alföldi turjános mocsarakban, égeres láperdőkben kerül szem 
elé. 

A törzsalak teljesen fekete színű változatai különösen olyan 
nyirkos biotópokon okozhatnak gondot, ahol a keresztes vipera 
fekete színvariációs formái is ott élnek, mint a Baláta-tó környé- 
kén, Somogyban és fent a Tiszaháton. A vízisikló szembogara 
mindig kerek. Harapással egészen kivételesen védekezik. Ürüléké- 
be kevert bűzmirigye váladékával viszont minden alkalommal ösz- 
szekeni és befröcsköli ügyetlen begyűjtőjének kezét, ruháját. Ha 
villás bottal nyakánál leszorítjuk, hanyatt veti magát, nyelvét 
száját tátva kilógatja, és döglöttnek tetteti magát. Ha undorodva 
otthagyjuk, gyorsan körülkémlel: vajon az ellenség valóban eltávo- 
zott-e, és villámsebesen a sás közé siklik - akár egy pajkos gyerek, 
aki túljárt az öregebb eszén. 

A békák e nagy vámszedője Európán kívül Észak-Afrikában és 
Ázsiában egészen a Bajkál-tóig megtalálható. 

Kockás sikló (Natrix tessellata). Aki életében legalább egy alka- 
lommal nyaralt a Balaton partján, az biztosan látott kockás siklót. 
Testhossza 70-120 cm, vaskosabb előbbi rokonánál, és tarkófolt- 
ja sincs. Kerek szembogarát olajszürke testszínével megegyező 
tónusú szivárványhártya veszi körül. Háti oldala sakktáblaszerűen 
foltos. Hasi oldalát hasonló , zongorabillentyűs" kétoldali szegés 
díszíti, mint a vízisiklóét. Akadnak közöttük is fekete színűek. 

Tenyészterülete Közép- és Dél- Európán túl, keleti irányban egé- 
szen az Altaj hegységig nyúlik. Előfordulása azonban nem egysé- 
gesen összefüggő. Leginkább a melegebb vizek környékét kedveli, 
mint a tatai Fényes-forrásét. Legnagyobb számban nagy tavaink: 
a Velencei-tó és a Balaton partján található. Itt számtalanszor 
megleshetjük, amint a víz parti zónájában vonuló küszök közül 
elfog egy-egy ujjnyi kis halat, és a szájában keresztben a víz fölé 
tartva, sebesen kifelé úszik. Partot érve apró szájmozdulatokkal 
ügyesen előrearaszol a halacska fejéhez, aztán pikkely mentén - 
viszonylag gyorsan - eltünteti a még verdeső, ezüstösen csillogó 
zsákmányt. 

A tihanyi partoldal hullámvédő kövein sokszor- különösen má- 
jus végi, júniusi nászidejük alatt - tömegesen napoznak. Ide, a 
parti kövek közé csalják őket az ívó nagy küsztömegek. Ilyenkor 
a kövek közti miniatűr öblöcskékben szinte csobogva forr a víz az 
ívó küszrajoktól, terített asztalon könnyű zsákmányt kínálva a 
kockás siklók százainak. Párzásuk után, júliusban 25-30 össze- 
tapadt tojásból álló füzéreiket a vízpart homokjába, kövek zugaiba 
rakják le. Nyár vége felé azután a kikelő ceruzavékony, tarka, 
élénk nemzedék szétúszik a nádtorzsák védelmet nyújtó szövevé- 
nye közé. 

Keresztes vipera ( Vipera berus) . Elevenszülő, vivipara, ebből szárma- 
zik a tudományos , vipera"elnevezés is. (Vivo-élek, paro-szülök- 
latinul.) Hosszaritkán haladja meg a 80 cm-t. A kifejlett példányok 
átlagosan 65-75 cm-esek, s ebből 7-9 cm a kurta farokra esik. Ivari 
kétalakúság jellemzi, a színezetbeli eltérés különösen a magashegyi 
egyedeknél szembetűnő. A nőstények fahéj- vagy rozsdabarnák, a 
hímek pedig kékesszürkék vagy ezüstfehérek. Tarkóján mindkét 
ivar egy X vagy Y alakú rajzolatot visel. E mögött a nőstényeken 
barna, a hímeken fekete cikcakkos szalag húzódik a farok csúcsáig. 
Haspajzsai sötétszürkék. Jellemző, hogy a farok vége alul mindig 
krómsárga. Hasított szembogarát bronzbarna vagy lángvörös szi- 
várványhártya veszi körül. Rövid, mozgékony felső állcsontján 
4-5 mm hosszú, ívelt, csöves aktív méregfog helyezkedik el. E mö- 
gött, a fogtasakban - a fejlődési foknak megfelelően - a pótmé- 
regfogak sorakoznak. Fültőmirigyei méregmirigyekké alakultak át. 

Tenyészterülete egész Eurázsiára kiterjed a 42. és 67. szélességi 
körök között. De ahol előfordul, ott sem összefüggő az élőhelye. 
Kerüli a sötét, árnyas szálerdőket, inkább a napfényes, bokros te- 
lepítések, füves erdei tisztások, sziklás, bokorfüves lejtők az igazi 
életterei. Hazánkban három egymástól távol eső tájegységben for- 
dul elő: a Zempléni-hegységben, a Tiszaháton és Délnyugat-So- 
mogy- Kelet-Zala tájain. A két utóbbi biotópján - ahol nagy a 
páratartalom, és a hőmérséklet évi átlaga magasabb - gyakori a 
fekete színváltozata, a 2. fekete keresztes vipera (V. berus varietas 
prester). Marása nemcsak az apró emlősökre, gyíkokra halálos, a 
legelő jószágra éppúgy veszélyes, mint a terepen óvatlanul járó 
emberre. Felsorolt tájainkon ezért erdei munkák vagy kirándulá- 
sok alkalmával jól nézzük meg, hová lépünk, hol telepedünk le 
táborozásra. Maráskor a sebek fölvágása, kálium-permanganátos 
vagy 1092-os hidrogén-peroxidos kimosása és a felső végtag lekö- 
tése életmentő lehet. De az a legbiztosabb védekezés, ha az orvos 
mielőbb ellenszérumot ad. 

Parlagi vagy rákosréti vipera (Vipera ursinii rakosiensis). Kisebb 
az előbbi rokonánál, mert 55 cm-nél ritkán hosszabb. A hím és a 
nőstény között nincs nagy színezetbeli eltérés. Felül szalmasárga, 
oldalai világosbarnásak. Ezt az alapszínét a tarkóján fekete X vagy 
H alakú rajzolat díszíti. Hátoldalán cakkos szélű kávébarna, feke- 
tével szegett szalag fut a kurta farok csúcsáig. Oldalainak díszítő- 
eleme váltakozó sötét foltsor. Az álla, toroktája mindig csontfehér, 
hasalján is ilyen színű, sűrű foltok láthatók. Csöves, ívelt méreg- 
foga 3-4 mm hosszú. Szembogara függőleges hasíték alakú. Füle 
éppúgy hiányzik, mint valamennyi kígyófajnak. Közép- Európa dél- 
keleti tájain szigetszerűen honos. Hazai alfaját a Rákos-patak 
menti réteken gyűjtött példányai alapján írták le. Ma már azonban 
a beépített területekről és a főváros közeléből kipusztult; a Hanság 
lecsapolt kaszálóin is alig akad belőle. Hasonlóan zsugorodik 
az élettere a Duna-Tisza közének egykor még végtelenbe vesző fü- 
ves pusztáin. A vadvizektől felszabadult kaszálók kiemelkedő, szá- 
razabb részein él, ahol földi lyukakat foglal el az apró rágcsálóktól, 
fürge gyiíkoktól. Már hóolvadás után, a kora tavaszi napsütésben 
kifekszik a gyepre, zsombékos vakondtúrások szellőárnyékába, s 
közben megmarja-elkapja az arra motozó mezeipockot, fürge gyí- 
kot meg a nagyobb termetű sáskákat, tücsköket. Ezért a rétművelés 
számára kifejezetten hasznos állat. Ha legelő jószág vagy pásztor- 
ember közeledik feléje, azonnal kereket old, fűcsomó alá rejtett 
lyukába bújik, s csak órák múlva merészkedik elő. Március végi, 
áprilisi nászuk idején a hímek vetélkedő násztánca nem minden- 
napi látvány. Nősténye nyár derekára 12-14 fiat hoz áttetsző mag- 
zatburokban a világra. 

Mint a magyar fauna egyik legérdekesebb színező tagja, megér- 
demli, hogy tájvédelmi területeinken biztosítsuk fennmaradását, 
annál is inkább, mert marása halált még nem okozott. 

1. Homoki vipera (Vipera ammodytes). Akár Erdélyben a Déli- 
Kárpátok romantikus völgyeibe rándulunk ki, akár a kéklő Adri- 
át elhagyva a karsztos hegyeket keressük fel, a sziklás-bokros hegy- 
oldalakon ráakadhatunk erre a furcsa arcélű mérges kígyóra. Vé- 
nebb egyedei az 1 m-t is elérhetik, de általában 75-80 cm hosszúak. 
A hímek ennél a viperafajnál is sötétebb díszítésűek, míg a nősté- 
nyek színe melegebb, rőtesebb. Jellemző, hogy arcorrukon apró 
szarupajzsokkal borított orrszarvat viselnek. Ennek a rendeltetése 
még nem kellően tisztázott. A törzsfaj farki vége bordóvörös és 
alul narancssárga, míg alfajáé (Vipera ammodytes montandoni) 
sárgászöld. A homoki viperák cakkos szélű hátszalagja szélesebb, 
erőteljesebb, mint a keresztes viperáké. Méregberendezésük is na- 
gyobb, ezért marásuk több veszéllyel jár. A homoki vipera Európa 
egyik legveszedelmesebb mérges kígyója. Ma már azonban a szé- 
rumtermelő intézetek nagyon jó hatású ellenszérumokat állítanak 
elő, melyek egyszersmind a homoki, a keresztes, sőt még az áspis- 
vipera marása esetén is védelmet nyújtanak: ezek az ún. trivalens 
szérumok. 

Nálunk nem él homoki vipera. Tőlünk délkeletre Romániában, 
Jugoszláviában, a Balkán félsziget területén és Kisázsiában egé- 
szen Örményországig honos. Táplálékát apró emlősök és gyíkok 
alkotják. 


2. Áspisvipera (Vipera aspis). Tirol, Délnyugat- Németország, Svájc, 
Dél-Franciaország, Olaszország és Szicília területén él ez a 60-65 
cm hosszú viperafaj. Nőstényei fahéjbarnák, a hímek szürkések. 
Arcorra enyhén ívelt a kissé fitos orr miatt. A hát alapszínét sötét 
harántsávok tarkítják, a kurtán elrövidülő farok csúcsáig. Farka 
alul citrom- vagy narancssárga. A mészkőhegységek napos oldalai- 
nak bokrosai közt, repedezett kőfalak közelében legtöbbször páro- 
sával él. Félénkebb a hazai keresztes viperánknál. Közeledésünkre 
azonnal a biztonságot nyújtó szikla alá vagy egérlyukba oson. Ap- 
ró rágcsálókkal és gyíkokkal etetve jól tartható terráriumban. 

